Van al die kleiner 7Ah batterye wat ek al gehad het is hierdie die beste al was dit gebruik in 'n UPS waar hulle harder werk as in 'n hek of alarm. Hulle het na 6 jaar steeds omtrent 4Ah kapasiteit as mens hulle op C/20 sou toets.
Om aan te sluit by vorige gewigte trek hierdie die skaal presies op hul spec nl 2.7kg. Hierdie maak van battery volgens my is prima maar teen 'n prys. Die laaste prys wat ek gesien het was oor die R800. Wat ook interessant is is die feit dat hul nie Ah aandui maar 12V 45W/sel aandui.
Danie, Dis darem bietjie duur vir so 'n battery. Ek sien sy kapasiteit is hoër as die 7.2AH eenhede waarvan ons gepraat het. Soos ek genoem het, minstens een van my hekbatterye het ses jaar gehou maar dan was sy kapasiteit aan die einde baie naby aan nul- ek het nie getoets nie. My BMW se eerste battery het nege jaar gehou, so loodsuurbatterye kan lank hou. Ek het nie opgelet of dit dalk van die nuwer batterye (silver calsium of so-iets- was nie, trouens, toe ek dit vervang het, was ek nie bewus van sulke batterye nie.
So terloops, wat doen 'n mens met die ou 7.2AH batterye? Die plekke wat motorbatterye verkoop, wil hulle nie neem nie en jy kan tog nie hulle net in die vullisdrom gooi nie. Ek het al 'n hele spul van hulle.
Fred die duur battery wat ek na verwys was wel gelaai gehou as deel van 'n eksterne battery bank vir my UPS wat by my desktop staan en beskikbaar as ons krag uit is. Ek het toevallig van hulle uitgehaal en so uitgevind dat die stokou batterye nog baie woema oor het.
Fred nou die dag was ek self verbaas toe ek by 'n plek is en daar word 'n oorspronklike battery uit 'n BMW gehaal wat 8 jaar oud is. Dus BMW gebruik baie goeie batterye in hul fabriek. Ek glo in die BMW se geval help dit waar dit weg is van hitte in die kattebak.
Die posisie van die battery is sekerlik goed, maar so is 'n Kombi- die 2.1 boxer- wat ek gery het. Dit sit onder die bestuurder se sitplek. My Kombi het maar die gewone leeftyd op sy batterye gehad, so vier jaar of so, maar ek weet dit was almalo die gewone loodsuur batterye. Ek sal die skrootwerwe probeer, miskien sommer dit uitsit vir die sakkrappers om te vat. Ek wil nie betaling vir hulle hê nie, ek wil net nie bydra om die ongewing te besoedel nie.
Geert dis waar. Ek sit dit wat ek nie wil hê nie net op die sypaadjie. Dis nie 10min dan is hy weg. My vrou hang ou maar heel handsak aan die hek. %min toe stop 'n vrou in BMW en vra of sy dit kan vat.
Enigste ding wat lank gestaan het was 'n ou WOLF elektriese grassnyer. Sy gras opvang bak was onbruikbaar stukkend. Verder het hy nog goed gewerk ek kon nie 'n bak iewers kry nie.
Eers 2 uur die oggend toe vat iemand hom. Hy tel hom op en dra hom want wiele het bietjie geraas op die teer as jy hom stoot.
My ou batterye is tans op die sypaadjie en wag vir 'n nuwe eienaar. Ek het dit al dikwels gedoen, oa met 'n herstelbare Indesit skottelgoedwasser, grassnyer en stortpan.
Leon, sommer net 'n vraag: Waarom gebruik jy 'n bak op jou grassnyer? Die grassnysels wat jy weggooi, is waardevolle voedingstof vir die grasperk. As 'n mens dit aanhoudend verwyder, verarm jy die grond en moet jy kunsmis strooi wat nie heeltemal al die verlore voedingstowwe vervang nie en duur is.
Op ons erf gaan niks verlore nie. Ek sny gras sonder 'n bak, maak kompos van die res van die tuinafval en voeg die as van braaivleisvure, houtstofie en harde droë materiaal wat ek nie kan komposteer nie en daarom verbrand, toe tot die komposhoop of strooi dit sommer oral in die tuin. In die veld na 'n brand groei die bome en gras welig omdat soveel voedingstowwe vrygestel is. Dit is net te waardevol om weg te gooi. Groter materiaal soos nat takke en palmblare word opgekerf en gaan dan ook komposhoop toe. Die komposhoop lewer sowat 'n ton goeie kompos per jaar wat in die beddings en op die grasperk kom na dit gesif is. Ons het dertig jaar gelede ingetrek in 'n erf met uiters swak grond, nou is dit heel ryk en alles groei goed. Ek gebruik gradnie kunsmis nie en ook nie chemiese plaagdoders nie. Die suurlemoenboom en sommige vetplante is geneig om wit wolluise te kry wat ek baie suksesvol met verdunde Sunlight Liquid beheer. As daar soms groen plantluise voorkom, speel Liewenheerbesies(ladybirds) en hulle larwes vinnig daarmee klaar. En dit alles kos my niks, op 'n bietjie Sunlight Liquid na!
Ek dink dit is eerder die mag van gewoonte. Het dit so gedoen toe my pa my gedwing het en so daarmee aangehou. Ek dink 'n oplossing is daai flymo grassnyers sonder wiele want hulle werk die gesnyde gras met die wind tussen die bestaande gras in.
My gras snyer gooi als na 'n kant toe en om dit netjies te laat lyk moet ek of bak gebruik of ophark. Bak is die maklikste.
Dis nie altyd so maklik om die regte ding te doen nie en soms het 'n mens ook nie plek vir 'n komposhoop nie.
Ek sny ook maar met 'n gewone grassnyer wat ek sonder sy bak gebruik en wat dus stroke gras los, maar die verdwyn binne dae so ek doen nie eers moeite om dit te probeer gelykhark nie. Ek sou dit kon opvang en op die komposhoop plaas, maar ek dink dis beter dat dit bly waar dit is.
'n Ander interessantheid wat ek opgemerk het, is die gedrag van onkruid in die grasperk, soos suring. Jy kan allerhande dinge doen om dit te bestry, wat meestal nie suksesvol is nie, of jy kan bloot daarmee saamleef want volgende jaar is dit onverklaarbaar weg. Ek het op die oomblik so 'n fyn bossie wat kol-kol opslaan en wat ek maar laat. Ek hoop dit sal aanstaande jaar ook nie weer opkom nie.
Jammer ons is nou heeltemal van die draad af, maar ek dink dit is 'n interessante onderwerp- wat seker nie op 'n kampforum hoort nie!